b'\n_START_ARTICLE_\nDriselpoh\n_START_PARAGRAPH_\nSotesko Driselpoh je izdolbel istoimenski potok Driselpoh, ki je desni pritok reke Ba\xc4\x8de, ki te\xc4\x8de skozi Ba\xc5\xa1ko grapo._NEWLINE_Potok na svoji kratki poti ustvarja nekaj \xc5\xa1umov in majhnih slapi\xc4\x8dev. Slapovi so majhni, najvi\xc5\xa1ji dose\xc5\xbee 7 metrov. Pri vhodu v sotesko stoji umetni jez, ki slu\xc5\xbei za umiritev vodnega toka pred pre\xc4\x8dkanjem regionalne ceste. Erozijska mo\xc4\x8d potoka Driselpoha je namre\xc4\x8d zaradi kratke razdalje in velikega naklona, mo\xc4\x8dna. Potok izvira pod ju\xc5\xbenim pobo\xc4\x8djem \xc4\x8crne prsti (1844 m), ki je znana predvsem po botani\xc4\x8dni raznolikosti._NEWLINE_Impozanten je vhod v sotesko. Strme stene, ki se nevarno dvigajo nad makadamsko cesto, ki pelje skozi sotesko do edine kmetije, se\xc5\xbeejo do 15 m visoko. Sestavljene so iz mehkih in krhkih plasti vol\xc4\x8danskega apnenca (zgomjekredni tankoplo\xc5\xa1\xc4\x8dasti apnenec), ki je nastal z usedanjem v plitvem morju, podobno kot fli\xc5\xa1. Plasti so debele do 10 cm ter zelo zgubane, prepokane, a videti \xc5\xa1e kar kompaktne. Levo in desno se v sotesko stekajo po izdolbenih \xc5\xbelebovih hudourniki, ki ob ve\xc4\x8djem de\xc5\xbeevju narasejo in padajo celo v ve\xc4\x8d 10 m visokih slapovih.\n_START_SECTION_\nDostop\n_START_PARAGRAPH_\nSoteska je zelo lahko dostopna. Po slabi cesti se da z avtom pripeljati vse do doma\xc4\x8dije, ki nosi isto ime kot soteska. Kar pa seveda ni priporo\xc4\x8dljivo. Primerneje je iti pe\xc5\xa1 in med potjo opazovati zanimivo okolico, majhne slapove ter izoblikovanost kamnin, ki nas obdaja. Pot do najvi\xc5\xa1jega slapa je dolga dobrih 15 minut.\n_START_SECTION_\nBotani\xc4\x8dna zanimivost\n_START_PARAGRAPH_\nV soteski Driselpoh je popisanih pribli\xc5\xbeno 300 rastlinskih vrst. Najpomembnej\xc5\xa1a je zavarovana kratkodlakava popkoresa, endemi\xc4\x8dna rastlina, ki jo lahko najdemo le v Ba\xc5\xa1ki grapi in okoli\xc5\xa1kih gorah podobne geolo\xc5\xa1ke sestave. Glede rasti\xc5\xa1\xc4\x8da je precej izbir\xc4\x8dna, raste le na suhih, son\xc4\x8dnih in strmih, celo previsnih stenah, ki so zna\xc4\x8dilne za Driselpoh.'